Line Barfod (EL), 2002-01-31:
Også fra Enhedslistens side er vi meget positive over for at gå ind i forskellige tiltag mod vold i familien.
Vi glæder os over, at der fra mange forskellige partier er fremsat forskellige forslag, der skal prøve at løse nogle af problemerne, og at vi nu også kan høre, at regeringen arbejder på at fremkomme med et tværministerielt initiativ. Vi synes, det lyder spændende med de forsøg, man har lavet i Østrig, men som andre har været inde på, vil vi gerne høre noget nærmere om, hvordan man gør det, og have belyst nogle af de retssikkerhedsmæssige og praktiske problemer, der kan være i det.
De praktiske problemer ser man jo også i dag, når først parterne er flyttet fra hinanden og eksmanden bliver ved med at opsøge kvinden.
Selv om han får tilhold, sker det jo nogle gange, at han kommer alligevel.
Så skal jeg lige huske at sige, at nu har vi alle sammen en tendens til at sige kvinden.
Det kommer vi også jævnlig til i Enhedslisten, også i nogle af vores beslutningsforslag på det her område, og det er jo også primært kvinder, der bliver udsat for vold fra manden.
Men vi skal altså huske på, at der er også nogle mænd, der bliver slået af deres kvinder, og det er vigtigt, at der også er nogle muligheder for dem, og at vi ikke laver en lovgivning, der diskriminerer mændene på det her område.
Der er faktisk nogle mænd, der anmelder det, kan jeg oplyse til fru Birthe Rønn Hornbech.
Der er også et par enkelte krisecentre i landet, der tager sig af mænd, men det er vigtigt, at de også kan få nogle behandlingstilbud, og at de børn, som mændene tager med, også kan få nogle behandlingstilbud.
I forhold til krisecentrene er det meget vigtigt, at der er den fornødne kapacitet og de fornødne bevillinger, og at der også er bevillinger nok til at tage sig af børnene, for meget ofte har børnene jo oplevet nogle forfærdelige ting og har fået nogle oplevelser, som de har behov for nogen tager sig af.
Selve det, at de i nogle tilfælde kommer væk fra hjemmet, betyder altså også, at de har nogle behov, som nogen skal tage sig af.
Det er der ikke ressourcer til på krisecentrene i dag, men man kan der afhjælpe mange problemer, hvis man sørger for de fornødne ressourcer.
Det håber vi kan indgå i det arbejde, vi skal have fremover på det her område.
Jeg er meget enig i fru Anne Baastrups forslag om, at vi skal prøve at se samlet på det og også inddrage den sociale del, for lige så vigtigt det er, at vi sikrer, at der, når volden er foregået, er de nødvendige foranstaltninger, tilbud og hjælp, lige så vigtigt er det at prøve at forebygge, at volden finder sted i hjemmene.
Derfor er jeg også meget ked af, at der i den finanslov, der er fremsat forslag om, sker en væsentlig nedskæring på det sociale arbejde og herunder det boligsociale arbejde.
Det, at man fjerner en stor del af det boligsociale arbejde, beboerrådgivningerne, gør altså, at en del familier kommer i klemme.
Min erfaring fra mit arbejde er, at når først familierne har problemer, især også økonomiske problemer, kommer de nemt op at skændes, og så er der altså desværre nogle, der falder til at bruge vold.
Hvis vi kunne få fjernet nogle af de sociale problemer og kunne sikre, at folk ikke var så pressede på forskellig vis, kunne vi forebygge en hel del af den vold, der finder sted.
Derfor håber jeg meget, at det tværministerielle, tværsektorielle arbejde, vi skal have på det her område, også kan formå at overbevise regeringspartierne om, at det altså ikke er nok, at man straffer, når volden har fundet sted, men at det også er væsentligt, at man forebygger, at den kommer til at finde sted.
Vi er positive over for intentionerne, men vil gerne høre mere om den østrigske model og vil gerne se det i en større sammenhæng.